
 Status for fusjonen
I denne saken gis en status for fusjonsprosessen så langt. Styret inviteres dessuten til å diskutere et utkast til avtale om forutsetningene for fusjon. Utkastet er drøftet i strategigruppa, og det innstilles på at ledelsen kan ferdigstille avtalen etter avsluttende behandling i strategigruppa. Styret blir bedt om å gi rektor og universitetsdirektør fullmakt til å ferdigforhandle og undertegne avtalen.

Avtale om forutsetninger for gjennomføring av en eventuell fusjon

Styret har tidligere gitt signaler om at enkelte prosesser kan lukkes. Videre er betydningen av å få avklart de vanskelige spørsmålene understreket gjentatte ganger.

Strategigruppa er enig om at det er hensiktsmessig å gjøre dette i form av en avtale mellom partene, en avtale som regulerer forutsetningene for en fusjon. Dette vil klargjøre grunnlaget når styrene skal realitetsbehandle fusjonssaken 18.10.2007.

Utkast til avtale følger vedlagt.

Universitetsdirektøren gjør særlig oppmerksom på:

· Det er enighet om at navnet på den nye institusjonen blir ”Universitetet i Tromsø” og at det skal utarbeides ny logo og grafisk profil.

· Det innføres en tidsavgrenset kvoteringsbestemmelse for et nytt universitetsstyre. Rektor og prorektor skal velges i par med en kandidat fra hver av de tidligere institusjonene. Dessuten skal også gruppene vitenskapelig ansatte og studenter være representert med minimum en representant fra hver institusjon. Ordningen avgrenses til å gjelde den første styreperioden på 4 år.

· Avtalen forutsetter at studentene samler seg i ett studentdemokrati.

· Avtalen legger føringer på lokaliseringen av det nye universitetet.

· Avtalen omhandler enkelte overordnede prinsipper for de ansatte, herunder en ambisjon om fleksibilitet vedr. fordeling av arbeidstid og bruk av stillingskoder.

· Avtalen har et eget punkt om rekruttering og kompetanseheving.

· Avtalen forutsetter at institusjonenes portefølje av studieprogram ryddes i forkant av fusjonen.

· Avtalen bestemmer den overordnede beslutningsmodellen for den videre fusjonsprosessen.

Styret inviteres til å komme med innspill til avtaleutkastet.

Arbeidet i tenkegruppene

Den 19. og 20. juni møttes 10 tenkegrupper til en dialogkonferanse hvor gruppene fikk i oppgave å besvare et sett spørsmål relatert til sine ansvarsområder. Sammendrag av de foreløpige svar er forelagt strategigruppa (se http://uit.no/fusjonsprosessen/ og se under tenkegrupper). Gruppene har fått endelig frist til å levere sine svar 15. september. I etterkant av konferansen har alle grupper planlagt nye møter for å ferdigstille sine forslag, se vedlegg.
Tenkegruppa for studentdemokrati

Da det var vanskelig å samle studentene til dialogkonferansen 19. og 20. juni holder tenkegruppa for studentdemokrati sitt første møte fredag 31. august. Medlemmene er oppnevnt av studentstyret ved UiT og Studenttinget ved HiTø. Oversikt over medlemmer legges ved saken. Studentenes rettigheter og plikter følger av Lov om universiteter og høyskoler kapittel 4.  I § 4-1 heter det at:
studentene ved universiteter og høyskoler kan opprette et studentorgan for å ivareta studentenes interesser og fremme studentenes synspunkter overfor institusjonens styre. Tilsvarende kan studenter ved den enkelte avdeling eller grunnenhet opprette studentorgan for denne.


Gruppas mandat er å vurdere hvordan studentdemokratiet kan utvikles og organiseres i den nye institusjonen.


De endelige tilbakemeldinger fra tenkegruppene vil bli bearbeidet av sekretariatet og forelagt strategigruppa for prioriteringer i forbindelse med søknaden til departementet.

Personalundersøkelsen

Tiltross for purringer er det fortsatt under halvparten av de ansatte ved universitetet som har svart på personalundersøkelsen. Ved høgskolen har et flertall besvart, men også her er det er betydelig utfordring å få alle til å svare. Universitetsdirektøren har derfor pålagt de enkelte enheter selv å besvare undersøkelsen på vegne av de som ikke har svart så langt dette lar seg gjøre. Undersøkelsen er teknisk tilrettelagt for dette. Frist for arbeidet er satt til 15.9.2007.

Utredning om de ansattes rettigheter og plikter

Det er gitt en bestilling på en ekstern, juridisk utredning  (advokatfirma Nakken, Rein, Hernæs, Øgland & Bråthen) om de ansattes rettigheter og plikter. Denne vil bli ferdigstilt i løpet av september 2007. Utredningen vil bli presentert og gjennomgått på et åpent møte for alle ansatte ved universitetet og høgskolen. Tillitsvalgte og personalledere vil bli særlig invitert.

Avtale om medbestemmelse

Avtalen om utøvelse av medbestemmelse etter Hovedavtalen er drøftet med organisasjonene ved begge institusjoner, og vil bli forhandlet ferdig av Kunnskapsdepartementet og de sentrale tjenestemannsorganisasjonene.

Arbeidet med en egen omstillingsavtale begynner i september 2007 og denne må til slutt godkjennes av universitetsstyret og høgskolestyret.

Symposier

Det forberedes to åpne møter (symposier) for universitets- og høgskolesamfunnet denne høsten. Ett møte viet forskningens vilkår (september) og ett viet regional utvikling og øvrige samfunnsaktørers forventninger til et nytt universitet (oktober).

Statskonsult

Statskonsult vil avslutte sitt arbeid med å kvalitetssikre prosessen, beslutningsgrunnlaget og søknaden om fusjon. Avtalen om bistand vil bli avsluttet som forutsatt pr. 18. 10.2007.

Innstilling til vedtak:

1. Styret tar utkastet til avtale om forutsetninger for gjennomføring av en eventuell fusjon til orientering.

2. Rektor og universitetsdirektør gis fullmakt til å ferdigstille avtalen i overensstemmelse med styrets merknader.

